Rā hora he toŋa,
ꞌe ꞌi Hērutarema e aŋa ꞌana i te ⌊ŋoŋoro o te haꞌamoꞌa⌋,
ŋoŋoro haka manaꞌu ki te mahana haꞌamoꞌa i te Kona Haꞌamuri ꞌAtua.
ꞌI ira a Ietū e haꞌere ꞌā a te kona kī he Taupeꞌa o ⌊Toromono⌋.
He haka vari e te hūrio ꞌe he ꞌui:
—¿ꞌĀtā ki hē koe ka haka mira-mira nō mai ena i te mātou manaꞌu?
Hoki he ⌊Kiritō⌋ mau ꞌā koe,
ka kī rō mai ꞌai.
He pāhono e Ietū:
—Ko kī atu era ꞌana e au,
ꞌe ꞌina kōrua he haka roŋo mai.
Hai meꞌe aŋa e au hai pūai o tōꞌoku Matuꞌa,
e haka takeꞌa atu ena,
ꞌe ꞌina kōrua he ⌊haka moe i te manaꞌu⌋ ꞌi ruŋa i a au,
he taꞌe ai o kōrua he māmoe ꞌāꞌaku.
Tāꞌaku māmoe,
paꞌi,
e aŋi-aŋi rō ꞌana i tōꞌoku reꞌo,
ꞌe ko ꞌite ꞌana e au ko ai ko ai.
A rāua e oho rō mai ꞌana ꞌi muri i a au.
Māꞌaku e vaꞌai ki a rāua i te ora ꞌāpī ꞌina he hopeꞌa raꞌa,
ꞌo haka tapa e te ꞌAtua i a rāua mai muri i a ia ꞌe ꞌo haka ūtuꞌa.
ꞌE ꞌina e tahi kope mo hiko i a rāua mai i a au.
O tōꞌoku Matuꞌa i vaꞌai mai i a rāua.
A ia he kope hopeꞌa o te pūai,
ꞌe ꞌina e tahi kope mo hiko i a rāua mai tōꞌona rima.
ꞌE,
a māua ko te Matuꞌa e tahi mau nō.
He toꞌo haka ꞌou e te hūrio i te māꞌea mo tau ki a Ietū,
ꞌe he meꞌe e Ietū:
—Hai pūai o tōꞌoku Matuꞌa i aŋa ai a au meꞌe rahi atu meꞌe riva-riva ꞌi muꞌa o kōrua.
¿ꞌO meꞌe hē ia o rā ŋā meꞌe ka tamaꞌi mai ena kōrua i a au hai māꞌea?
He pāhono e te hūrio:
—E ko tamaꞌi atu a mātou i a koe hai māꞌea ꞌo taꞌa meꞌe riva-riva aŋa.
Ka tamaꞌi atu ena ꞌo tuꞌu vānaŋa taꞌe tano mo te ꞌAtua.
He haka tuꞌu ōꞌou i a koe he ꞌAtua;
a koe,
paꞌi,
he taŋata mau ena.
He kī e Ietū:
—ꞌI ruŋa i te ⌊Pāpaꞌi Moꞌa⌋ e hāꞌaki rō ꞌana te vānaŋa kī e te ꞌAtua ki te tētahi nuꞌu ra-rahi pē nei ē:
“A kōrua he ꞌatua”.
ꞌE a tātou ko ꞌite riva-riva ꞌana ꞌina e tahi meꞌe o ruŋa i te Pāpaꞌi Moꞌa mo haka kore.
ꞌE mo ai i kī rō te ꞌAtua ki rā nuꞌu pē ira,
¿he aha ia a kōrua e kī ena ko kī ꞌana a au i te vānaŋa taꞌe tano mo te ꞌAtua hora kī era ōꞌoku he Poki au o te ꞌAtua?
ꞌĀꞌana,
paꞌi,
a au i haꞌataꞌa mo te aŋa nei ꞌe i uŋa mai ki te ao nei.
»Mo taꞌe aŋa ōꞌoku i te meꞌe aŋa e tōꞌoku Matuꞌa,
ꞌina ia kōrua ko haka moe i te manaꞌu ꞌi ruŋa i a au.
ꞌE,
mo aŋa ōꞌoku i te meꞌe aŋa e tōꞌoku Matuꞌa,
ka ai atu ꞌina kōrua he haka moe i te manaꞌu ꞌi ruŋa i a au,
ka haka moe ia kōrua i te manaꞌu ꞌi ruŋa i tāꞌaku meꞌe aŋa ki ꞌite ai a kōrua:
te ꞌAtua Matuꞌa ꞌe a au e tahi mau nō.
He moko tū nuꞌu era mo ꞌa-ꞌaru i a Ietū,
ꞌe ꞌina kai ravaꞌa.
He eꞌa ia a Ietū,
he hoki ki te rua pāꞌiŋa o te rio era ko Horotana ki te kona ⌊papatito⌋ era e Iovani i te taŋata ꞌe he noho ꞌi ira.
I rahi rō te taŋata i oho i uꞌi i a Ietū,
ꞌe he kī ki a rāua ꞌana:
«Ka ai atu kai aŋa a Iovani e tahi mana,
te meꞌe taꞌatoꞌa kī era e ia o ruŋa o te taŋata nei he parautiꞌa».
E nuꞌu rahi te nuꞌu o rā kona i haka moe i te rāua manaꞌu ꞌi ruŋa i a Ietū.